钦定古今图书集成/明伦汇编/官常典/第190卷 > 丁固
## 钦定古今图书集成/明伦汇编/官常典/第190卷 > 丁固

按《三国吴志虞翻传》注：《会稽典录》：“丁览，字孝连，八岁
而孤，家又单微，清身立行，用意不苟，推财从弟，以义
让称。仕郡至功曹，守始平长。为人精微洁净，门无杂
宾。孙权深贵待之，未及擢用，会病卒，甚见痛惜，殊其
门户。览子固，字子贱，本名密，避滕，密改作固。固在襁
褓中，阚泽见而异之，曰：‘此儿后必致公辅’。固少丧父”，
独与母居，家贫守约，色养致敬，族弟孤弱，与同寒温。
翻与固同僚书曰：“丁子贱塞渊好德，堂构克举，野无遗薪，斯之为懿，其美优矣。令德之后，惟此君嘉耳。”历
显位。孙休时，固为左御史大夫。孙皓即位，迁司徒。皓
悖虐，固与陆凯、孟宗同心忧国。年七十六卒。